Midtre Naustdal Storvald februar 2018

**Årsmelding frå styret for driftsåret 2017**

Styret har hatt 7 fysiske styremøter, samt fleire saksdrøfting gjennom telefon i løpet av funksjonsåret.

Sentralt for styret har vore å koordinere gjennomføring av dei føringar som ligg i den nye forvaltningsplana som vart godkjend i årsmøtet i 2017.

Referat frå årsmøtet 2017 har ikkje andre spesifiserte oppdrag for styret ut over vedtektfesta oppdrag.

Det er i årsmøtereferatet heller ikkje føringar på tildeling til det enkelte jaktfelt , noko som gjorde at styret vidareførte løysing frå tidlegare opplegg etablert tidlegare med standardisert tabell. Dette vart informert om på vår heimeside så snar styret hadde konstituert seg og handsama saka.

Styret har aktivt arbeida med forbetra informasjonsflyt til alle grunneigarar og alle jaktfelta gjennom fortløpande informasjon på heimesida gjennom heile året.
Styret sende ein søknad til «Viltfondet/Naustdal kommune» der det vart søkt om økonomisk støtte til drift av heimesida. Det vart motteke avslag med grunngjeving som styret stiller seg undrande til. Styret er overtydd om at denne forma for informasjonsflyt er svært nyttig for alle innan storvaldet. Det blir lagt opp til at årsmøtet drøftar dette tema som eiga sak.

Styret har måtte bruke ein del energi og påtrykk for å få den rette respons frå det enkelte jaktfelt opp mot å «fortløpande rapportere» gjennom «settogskutt.no» slik kravet er sett i den nye vedtekne forvaltningsplana. Styret har nytta heimesida for å gje påminning og rettleiing for kva som skal rapporterast etc, samt at det samstundes har vore sendt ut påminning gjennom sms til kontaktene for jaktfelta.

Ein av grunnane til «fortløpande rapportering» var at dette skulle gje styret virkemiddel for å kunne ta aksjon dersom det måtte gjerast justering av avskyting i perioden. Styret har gjennomført slik justering ved at det var lagt ut melding om at dei jaktfelt som «hadde full kvote» kunne søke om ekstratildeling dersom dette var av interesse. Vi hadde to slike søknader til handsaming.
Bakgrunnen for slik justering i perioden er at Midtre Naustdal Storvald har «avskytingsavtale» i samsvar med forvaltingsplana, og at det derfor ei faktisk målsetting å sikre tilstrekkeleg volum i avskytinga i samsvar med dette. Vi ser for oss at denne arbeidsmetoden må vidareførast for å kunne justere oss mot målsettinga over heile avskytingsperioden. Det er derfor viktig at det enkelte jaktfelt ser det som oppnåeleg å påta seg felling av det tal dyr som er tildelt .

Som det går fram av rapport er det i storvaldet om lag 89% avskyting med 131 felte dyr. Fordelinga er svært god ved at det er om lag 24% avskyting innan gruppa «eldre dyr» der kravet var «maksimum 30%. Basert på jegeraktiviteten syner dette at det er observert 1,2 dyr pr. jakttime. Dette er svært bra. Styret ser klar vilje «etterleving av avskytingskrava», og finn grunn til å takke alle jegerane for slikt resultat.

Styret meiner at det er svært viktige data som kjem fram gjennom registrering av både slaktevekt og «sette dyr» i samband med jakta. Vi meiner at tala for «sette dyr» her er eit godt grunnlag for å kunne vurdere den faktiske bestanden i storvaldet betre enn den tradisjonelle «vårteljinga». Registrering i samband med jakt er også langt meir moderne og kostnadseffektivt i staden for «papirskjema» og dyre etterarbeid. Dersom denne forma for teljing skal halde fram må det takast grep for å modernisere opplegget. No framstår metoden «rimeleg ute av tida».

Basert på registrering i «settogskutt.no» er det laga skjema som resulterer i «Fakturakrav» for fellingsavgifter for det enkelte jaktfelt. Informasjonen vart lagt ut på heimesida og er å rekne som fakturagrunnlag nytta i vårt rekneskap.

Styret legg fram sak for årsmøtet der ein drøftar tilrettelegging for framtida der den nye etablering av «Sunnfjord kommune» er ein realitet. Styret ser det som naturleg at Midtre Naustdal Storvald beheld større deler av fellingsavgifter fordi vi både no og i framtida vil «ta meir av arbeidet» med styring av jakt som ressurs. Det er frå styret viktig at årsmøtet uttalar seg om korleis ein skal sikre «grunneigarstyrt» økonomisk opplegg i framtida der større offentlege einingar truleg vil prøve å sikre seg større deler av denne avgiftspotten.
Vi minner om at det ved etableringa av storvald var eit klart mål at større deler av avgifter skulle nyttast av storvalda sjølve. Dette var eitt av argumenta då Myren hadde si «signingsferd» i samband med denne prosessen. Styret ser eit behov for å drøfte syn på kor stor del av innkrevde fellingsavgifter som bør tilfalle storvalda.

Styret vil som sluttmerknad understreke at vi meiner at storvaldet fungerer svært bra. Styret legg vekt på å sikre «det vedtektsfesta grunneigarstyrte perspektivet» på ein god måte ved at vi har eit fokus på vedtektene sine krav , og dei oppdrag som årsmøtet utformar for drifta.

Styret takkar alle jaktfelt for samarbeidet.

Styret